b'\n_START_ARTICLE_\nBystat\n_START_PARAGRAPH_\nEn bystat betegner en anerkendt stat, hvis territorium udelukkende best\xc3\xa5r af en enkelt by og dens umiddelbare opland. Nutidige eksempler p\xc3\xa5 bystater er f.eks. Vatikanet, Singapore og Monaco.\n_START_SECTION_\nMiddelalder og ren\xc3\xa6ssance\n_START_PARAGRAPH_\nAndre perioder har ogs\xc3\xa5 v\xc3\xa6ret pr\xc3\xa6get af bystaterne. I senmiddelalderens og ren\xc3\xa6ssancens Italien var bystaterne og deres indbyrdes magtkampe dominerede, og byer som Firenze og Venedig h\xc3\xb8rte til de st\xc3\xb8rste og rigeste i Europa._NEWLINE_I det nuv\xc3\xa6rende Tyskland var bystaterne ogs\xc3\xa5 et fremtr\xc3\xa6dende element. En stor del af de nordtyske byer dannede i middelalderen en handelssammenslutning, Hansen, som havde stor \xc3\xb8konomisk og politisk betydning for hele Nordeuropa i flere hundrede \xc3\xa5r. Hundredvis af byer i det tyske kejserrige opretholdt en lokal selvbestemmelse, men antallet svandt med tiden,  og de blev langsomt opslugt af de st\xc3\xb8rre territorialstater; i slutningen af 18. \xc3\xa5rhundrede var der omkring 50 tilbage. Efter afslutningen p\xc3\xa5 Napoleonskrigene i 1815 havde kun Bremen, Hamburg, L\xc3\xbcbeck og Frankfurt am Main bevaret deres selvst\xc3\xa6ndighed. Disse byer blev senere en del af det nye Tyskland. I dag udg\xc3\xb8r Berlin, Bremen og Hamburg egne stater i forbundsrepublikken.'